Bħala konklużjoni, id-dejta turi li l-aħjar stima tal-ammont globali f’riskju tal-2014 għall-Kummissjoni kollha kemm hi huwa bejn EUR 3 651 u 5 036 miljun. Abbażi tal-esperjenza tal-passat, il-Kummissjoni tistima li l-kontrolli li hi se timplimenta fis-snin suċċessivi se jidentifikaw u jikkoreġu l-erruri għal ammont totali ta’ madwar EUR 2 700 miljun.

It-Taqsimiet 1 u 2 jispjegaw kif is-servizzi tal-Kummissjoni tejbu r-rapportar dwar il-prestazzjoni tal-politika u l-isfidi għall-ġestjoni tar-riżorsi. Din it-taqsima tkopri d-dikjarazzjonijiet tad-Diretturi Ġenerali dwar l-aċċertament u l-opinjoni ġenerali tas-Servizz tal-Awditjar Intern (Internal Audit service - IAS), li huma l-bażi li fuqha l-Kummissjoni tieħu r-responsabbiltà politika għall-ġestjoni tal-baġit.

3.1Aċċertament miksub permezz tar-rapporti annwali tal-attività

L-Uffiċjali Awtorizzanti b’Delega evalwaw ir-riżultati tal-kontroll u l-elementi l-oħra kollha rilevanti li jappoġġjaw l-aċċertament tagħhom fuq il-kisba tal-objettivi ta’ kontroll. Huma qiesu kull dgħufija sinifikanti identifikata u vvalutaw l-impatt kumulattiv tagħhom fuq l-aċċertament ġenerali, kemm f’termini kwantitattivi kif ukoll dawk kwalitattivi, bil-għan li jiġi ddeterminat jekk kinitx materjali. B'riżultat ta' dan, huma kkwalifikaw id-dikjarazzjonijiet ta’ aċċertament tagħhom b’total ta’ 25 riżerva, li minnhom 20 kienu kwantifikabbli u ħamsa ma kinux kwantifikabbli iżda bbażati fuq raġunijiet ta’ reputazzjoni. L-Uffiċjali Awtorizzanti b’Delega jipprovdu aċċertament mhux kwalifikat għal operazzjonijiet ta’ dħul.

L-għadd ta’ riżervi fl-AARs żdied minn 21 fl-2013. Kien hemm erba' riżervi ġodda, filwaqt li tneħħiet waħda minnhom. Riżerva rikorrenti waħda kienet inqasmet f’żewġ riżervi separati, kull waħda bi pjan ta’ azzjoni speċifiku.

Minkejja din iż-żieda fl-għadd ta’ riżervi, in-nefqa affettwata mir-riżervi kwantifikabbli naqset b’EUR 6 856 miljun (minn EUR 51 248 miljun fl-2013 għal EUR 44 392 miljun), jew kważi 31 % tan-nefqa totali ġestita fl-2014. Dan huwa minħabba t-tnaqqis fil-kamp ta' applikazzjoni tar-riżervi eżistenti magħmula mid-DĠ AGRI, id-DĠ REGIO, id-DĠ EMPL u dawk fil-qasam tal-politika tar-Riċerka. Riżervi ġodda ma jikkonċernawx l-akbar programmi ta’ nfiq u għalhekk ma rriżultawx f’żieda kbira fil-kamp ta' applikazzjoni. L-ammont f’riskju għan-nefqa taħt riżerva, meta wieħed iqis l-irkupri u l-korrezzjonijiet finanzjarji s'issa, huwa stmat għal EUR 2 285 miljun. Ir-riżultati skont il-qasam ta’ politika jinsabu fit-Tabella 4. Ir-riżultati dettaljati skont is-servizz huma stabbiliti fl-Anness 2.

Tabella 4: Kamp ta’ applikazzjoni u ammont f’riskju tar-riżervi fl-2014 (miljuni ta’ EUR).

Qasam ta' politika Nefqa totali Applikabilità: nefqa taħt riżerva Ammonti f'riskju taħt riżervi Agrikoltura 55 650 27 255 1 447 Koeżjoni 56 770 5 650 418 Għajnuna Esterna 10 288 7 940 216 Riċerka 10 560 3 489 200 Politiki interni oħra 3 587 58 4 Amministrazzjoni 5 583 - - Total 142 439 44 392 2 285

Dawn ir-riżervi jaffettwaw l-oqsma tal-infiq ewlenin kollha (l-agrikoltura, il-fondi strutturali u ta’ koeżjoni, ir-relazzjonijiet esterni, u r-riċerka u politiki interni oħra). Fil-każijiet kollha, l-Uffiċjali Awtorizzanti b'Delega rilevanti adottaw pjanijiet ta’ azzjoni sabiex jindirizzaw id-dgħufijiet sottostanti u jtaffu r-riskji li jirriżultaw minnhom.

Fejn ir-rati ta’ errruri jkunu għolja b'mod persistenti, ir-Regolament Finanzjarju jipprevedi li l-Kummissjoni tidentifika d-dgħufijiet fid-dispożizzjonijiet ġuridiċi u/jew is-sistema ta’ kontroll, tanalizza l-kostijiet u l-benefiċċji tal-miżuri korrettivi possibbli u tieħu jew tipproponi azzjoni xierqa. Is-sistemi ta’ ġestjoni u ta’ kontroll inbidlu b’mod sinifikanti fil-programmi 2014-2020. L-implimentazzjoni ta’ dawn għadha kemm bdiet u l-Kummissjoni se tkun tista' tiddetermina l-effetti tal-miżuri l-ġodda fuq il-livell ta’ erruri biss matul iż-żmien.

L-Uffiċjali Awtorizzanti b'Delega identifikaw ir-raġunijiet ewlenin għar-riżervi tagħhom u stabbilixxew azzjonijiet korrettivi sabiex jindirizzawhom.

Il-Kummissjoni tagħti istruzzjonijiet lis-servizzi tagħha sabiex ikomplu bl-isforzi tagħhom sabiex jidentifikaw aktar miżuri ta’ simplifikazzjoni u jaħdmu sabiex itejbu s-sistemi ta’ kontroll sabiex inaqqsu r-riskju ta’ erruri , filwaqt li jqisu l-kostijiet u l-piż amministrattiv li jirriżulta minnhom.

3.1.1Kompetittività għat-tkabbir u l-impjiegi

Mill-2013, l-erba’ Direttorati Ġenerali u ż-żewġ aġenziji eżekuttivi li jimplimentaw is-Seba’ Programm Qafas ta’ Riċerka (FP7) żammew ir-riżerva tagħhom relatata mal-legalità u r-regolarità tal-għotjiet imħallsa f’rimborż ta’ pretensjonijiet għall-kostijiet. Ir-rata ta’ erruri misjuba mill-kampjun rappreżentattiv komuni tal-awditjar għadha ta’ madwar 5 % għall-2014 (f’konformità mal-2013), b’rata ta’ erruri residwi ta' madwar 3 %.

L-Aġenzija Eżekuttiva tal-Kunsill Ewropew tar-Riċerka (ERCEA - European Research Council Executive Agency) u l-Aġenzija Eżekuttiva għar-Riċerka (REA - Research Executive Agency) ma kellhomx riżerva għal żewġ subpopolazzjonijiet speċifiċi (il-proġett tal-Ideat u l-proġett tan-Nies) fejn kien hemm biżżejjed evidenza addizzjonali li r-rati ta’ erruri għal dawn il-programmi kienu inqas mil-limitu tal-materjalità.

Id-direttur tar-REA żamm ir-riżerva fuq is-subpopolazzjoni speċifika tal-iskema tal-intrapriżi żgħar u medji (il-proġetti tal-SMEs), minħabba l-profil ta’ riskju relattivament ogħla u r-riskji speċifiċi fil-kontabilità tal-SMEs għall-għotja. Ġie stabbilit pjan ta’ azzjoni speċifiku sabiex jittaffew dawn ir-riskji.

L-Aġenzija Eżekuttiva għall-Edukazzjoni, l-Awdjoviżiv u l-Kultura (EACEA - Education, Audiovisual and Culture Executive Agency) żammet ir-riżerva tagħha dwar il-Programm ta’ Tagħlim tul il-Ħajja (LLP - Lifelong Learning Programme) fid-dawl tar-rata ta’ erruri residwi (4,1 %). L-erruri kienu jikkonċernaw primarjament id-diffikultà għal xi benefiċjarji li jipproduċu dokumenti ta’ sostenn adegwati u nuqqas ta’ konformità ma’ xi regoli ta’ eliġibbiltà. L-EACEA qed tanalizza l-aktar erruri frekwenti u se tieħu aktar azzjoni korrettiva, jekk ikun meħtieġ, filwaqt li tqis il-kostijiet u l-benefiċċji. L-użu obbligatorju ta’ ċertifikati tal-awditu minn benefiċjarji, flimkien ma’ komunikazzjoni mtejba dwar l-obbligi finanzjarji, għandhom inaqqsu aktar ir-rata ta’ erruri residwi.

Id-Direttur Ġenerali għan-Netwerks tal-Komunikazzjoni, Kontenut u Teknoloġija ħareġ riżerva ġdida dwar ir-rata ta’ erruri residwi (2,94 % fl-2014) fir-rigward tal-preċiżjoni tal-pretensjonijiet tal-kostijiet fil-programm ta’ appoġġ għall-politika (PSP - policy support programme) dwar l-ICT skont il-Programm Kwadru għall-Kompetittività u l-Innovazzjoni (CIP - Competitiveness and Innovation framework programme). Minħabba l-għadd baxx ta’ awditi użat sabiex jiddetermina r-rati ta’ erruri kumulattivi u residwi (18-il awditu ex post li jkopru EUR 10,9 miljun, li jirrappreżentaw 1,6 % tal-kontribuzzjoni tal-UE mitluba), ir-riżultati għandhom jiġu ttrattati b’kawtela. Madankollu, ir-rati ta’ erruri individwati f’dawn l-aħħar snin (5,29 % fl-2014, 2,82 % fl-2013) qed jiżdiedu u huwa mistenni li 2 % tal-mira tar-rata ta’ erruri residwi fi tmiem il-perjodu ta’ programmazzjoni tas-CIP mhux se jintlaħqu. Sabiex tkompli titnaqqas ir-rata ta' erruri residwi tal-PSP tal-ICT, id-DĠ se jkompli jwettaq awditi ex post f’konformità mal-istrateġija ta’ kontroll ex post tiegħu għal nefqa mhux ta’ riċerka (tnedew 42 awditu fl-2014) u jagħti gwida u feedback lill-parteċipanti u lill-awdituri ċertifikanti sabiex jevita li jseħħu erruri.

3.1.2Koeżjoni ekonomika, soċjali u territorjali

Id-Direttur Ġenerali għall-Politika Reġjonali u Urbana ħareġ riżervi għal nuqqasijiet serji f’aspetti ewlenin tas-sistemi ta’ ġestjoni u kontroll fi programmi operazzjonali speċifiċi.